# https://felvidek.ma/2018/12

# A Nagykürtösi járásban is megszépültek a magyar óvodák

**A Kárpát-medencei óvodafejlesztési program keretében a Nagykürtösi járásban is több magyar óvodát újítottak fel. December 10-én adták át az ipolynyéki, az ipolynagyfalui és a kelenyei intézményt.**

Az átadókon hangsúlyozták az óvodáknak a magyar identitás erősítésében és megtartásában végzett elévülhetetlen munkáját is.

Mindhárom rendezvényen jelen volt **Horváth Éva**, a Bethlen Gábor Alapkezelő Zrt. komáromi irodájának vezető munkatársa, **Kiss Beáta**, a Magyar Közösség Pártjának oktatási és kulturális alelnöke, valamint a térség településeinek polgármesterei, az intézmények vezetői.

**A kis községet is erősíti a fejlesztési program**

A nap a kelenyei óvoda átadásával zárult. „A program keretében 7 500 000 forintnyi (23 281) euró támogatásban részesült az óvodánk. Ebből szinte a teljes külső és belső felújítást el tudtuk végezni” – mondta **Csáky Ilona**, Kelenye polgármestere.

A régebbi épület még a második világháború előtt épült, a nyolcvanas években bővítményként ehhez csatolták hozzá a lapos tetős épületrészt.

A kis község óvodája két épületrészből áll. Az elmúlt bő másfél évtizedben önerőből csupán kisebb javításokat tudtak elvégezni az intézményen. Így jelentős beruházásnak számít a Kárpát-medencei óvodafejlesztési program támogatása.

A magyar állami támogatásból megújult a vizesblokk, új mosdókkal, zuhanyozófülkével gazdagodott az intézmény. Ugyanakkor kicserélték a vízvezetékhálózatot is. Az osztálytermeket kifestették, az ablakokat kicserélték. A termekben megújult a padlózat, új égőtesteket is felszereltek. Új bútort és szőnyeget vásároltak.

A konyha is nagy átalakításon esett át. Új konyhabútort, elektromos eszközöket és segédeszközöket vásároltak. Megtörtént a lapostető újraszigetelése is. Az épület környezete szintén megszépült. Közel nyolcvan négyzetméternyi területen járdát és teraszt burkoltak le. Mindamellett játszótéri elemekkel is bővült az óvoda.

Mint Csáky Ilona elmondta, a magyar állami támogatás mellett önrésszel kiegészítve végezték el a munkálatokat. „Így próbáltuk gazdaságilag a leghatékonyabban kihasználni a pénzforrást” – emelte ki.

[](https://felvidek.ma/wp-content/uploads/2018/12/Csáky-Ilona-Kelenye-polgármestere-köszönti-a-jelenlévőket.jpg)Csáky Ilona, Kelenye polgármestere köszönti a jelenlévőket (Fotó: Pásztor Péter/Felvidék.ma)